17. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ Αριθ. 49 της 24 Απρ./14 Μαΐου 1964 (ΦΕΚ Α΄ 78) Περί εξουσιοδοτήσεως του Υπουργού Εμπορικής Ναυτιλίας δια την έκδοσιν του προβλεπομένου Β.Δ/τος «περί καθορισμού της κατηγορίας των ακτοπλοϊκών πλοίων αναλόγως της χωρητικότητος αυτών και την εκτέλεσιν υπ’ αυτών ωρισμένων δρομολογιακών ακτοπλοϊκών γραμμών». Λαβόν υπ’ όψιν σχετικήν εισήγησιν του Υπουργού Εμπορικής Ναυτιλίας και ιδόν το αρθρ. 3 του Α.Ν. 1303/1938, «περί τροποποιήσεως και συμπληρώσεως του Νόμ. 5306 «περί μέτρων προστασίας της επιβατηγού Ναυτιλίας», αποφασίζει: Εξουσιοδοτεί τον Υπουργόν Εμπορικής Ναυτιλίας, όπως, εις εκτέλεσιν του άρθρ. 3 του Α.Ν. 1303/1938, εκδώση το υπό του άρθρου τούτου προβλεπόμενον Β.Δ/μα «περί καθορισμού της κατηγορίας των ακτοπλοϊκών πλοίων αναλόγως της χωρητικότητος αυτών και την εκτέλεσιν υπ’ αυτών ωρισμένων δρομολογιακών ακτοπλοϊκών γραμμών υπό τας κάτωθι προϋποθέσεις: α)Ληφθή υπ’ όψιν ότι, εις την Α΄ Κατηγορίαν δέον όπως συμπεριληφθώσι τα μεγαλύτερα ακτοπλοϊκά πλοία με βάσιν τουλάχιστον την χωρητικότητα των 1700 κόρων των τεσσάρων εξ Ιταλικών επανορθώσεων προς εξυπηρέτησιν των μεγαλυτέρων αποστάσεων από του Πειραιώς ή των γραμμών αι οποίαι παρουσιάζουν μεγαλυτέραν τουριστικήν εποχιακήν κίνησιν. β)Ότι η Β΄ Κατηγορία ακτοπλοϊκών δέον να μη υπολείπεται των 1.000 κόρων ολικής χωρητικότητος τουλάχιστον και τούτο ίνα εξυπηρετούνται πληρέστερον και δι’ ανετωτέρων πλοίων αι ανάγκαι των σοβαρωτέρων εις διακίνησιν επιβατών λιμένων ή του συγκροτήματος των νήσων Χίου-Μυτιλήνης και Ανατολικών Κυκλάδων. γ)Η εφαρμογή του εκδοθησομένου Β.Δ/τος ισχύση από της προσεχούς θερινής περιόδου 1965, εις τρόπον ώστε να δοθή εις τους Εφοπλιστάς η δυνατότης διαμορφώσεως των δρομολογίων των βάσει των υπό του Β.Δ/τος τιθεμένων προϋποθέσεων. Η παρούσα δημοσιευθήτω δια της Εφημερίδος της Κυβερνήσεως. 